भोपालः बीजेपी के अध्यक्ष अमित शाह के बेटे जय शाह के कारोबार में कथित तौर पर हुए भारी इजाफे को लेकर गरमाई राजनीति के बीच राष्ट्रीय स्वयंसेवक संघ (आरएसएस) एक बार फिर शाह के बचाव में सामने आया है। संघ के सर कार्यवाह सुरेश जोशी ने कहा है कि आरोप लगाने वाले न्यायालय जाएं। मध्य प्रदेश की राजधानी में आरएसएस की तीन-दिवसीय अखिल भारतीय कार्यकारी मंडल की बैठक के समापन मौके पर शुक्रवार को जोशी से जब पूछा गया कि अमित शाह के बेटे पर लगे आरोपों को लेकर संघ क्या सोचता है?